Yoo Moo ร้านไอศครีมโยเกิร์ตเจ้าแรกและเจ้าเดียวในไทยและเอเชียส่งตรงจากลอนดอนประเทศอังกฤษ ร้านนี้ถือว่าเป็น No.1 Frozen Yogurt ในอังกฤษที่ตั้งอยู่ในห้างดังสุดๆอย่าง Harrods พอมาถึงที่ไทยร้านก็ตั้งอยู่ใจกลางเมืองอย่างสยามพารากอนซึ่งเรียกได้ว่าไม่แพ้กันเลยในเรื่องของ location ครับ ก่อนอื่นต้องบอกเลยว่าตัวผมเองเป็นคนไม่ชอบทานโยเกิร์ตเท่าไร (ยกเว้นจะอร่อยมากจริงๆ) แต่พอได้มาลองทานที่ร้านนี้แล้วไม่ชอบไม่ได้แล้วครับเพราะว่าไอศครีมโยเกิร์ตสูตร fat free ของทางร้านอร่อยมากครับ เพราะทางร้านใช้นมวัวอังกฤษแท้ๆที่มีไขมันต่ำเพียง 1% เท่านั้น รับรองว่าใครที่กำลังลดความอ้วน หรือกลัวอ้วนเพราะทานของหวาน ร้านนี้ไม่ทำให้คุณอ้วนขึ้นจากการทานแน่นอนครับ เป็นอีกร้านที่อยากแนะให้มาลองครับ

[การเดินทาง]
ร้านนี้ตั้งอยู่ในห้างสยามพารากอนชั้น G อยู่ติดกับ Stickhouse ตรงข้ามกับ Krispy Kreme อยู่เลย Swensen's ไปนิดนึงครับ ลงมาที่ชั้น G รับรองว่าหาไม่ยากครับ

[บรรยากาศ/การบริการ]
ร้านนี้เป็นร้านเปิดโล่งตกแต่งด้วยโทนสีขาวตามสีโยเกิร์ต ฮ่าๆ มีโต๊ะให้บริการอยู่ไม่เยอะมากเท่าไรเพราะลูกค้าสามารถซื้อแล้วนำกลับไปทานได้ครับ พนักงานให้บริการแค่ที่หน้าเค้าเตอร์เท่านั้นครับ ลูกค้าก็สามารถเดินไปสั่ง จ่ายเงิน และรอรับได้ที่หน้าเค้าเตอร์ ใครจะเลือกนั่งทานต่อในร้านหรือว่าจะเดินไปทานไปก็ทำได้ตามใจชอบเลยครับ

[รสชาติอาหาร/ความคุ้มค่า]
วิธีการสั่งโยเกิร์ต รวมถึงรายละเอียดต่างๆ ผมพอสรุปคร่าวๆให้ได้ ดังต่อไปนี้เลยครับ

เลือกไซส์ - ทางร้านมีให้เลือกทั้งหมด 4 ไซส์ 4 ราคาครับ มีตัวอย่างไซส์ถ้วยวางอยู่หน้าเค้าเตอร์เลยครับ สามารถพิจารณาก่อนได้ว่าทานไหวแค่ไหนแล้วค่อยสั่งได้ครับ
1) Cone - เป็นแบบใส่โคน (75 บาท)
2) Small (85 บาท)
3) Regular (125 บาท)
4) Large (185 บาท)

เลือกรสไอศครีมโยเกิร์ต - ทางร้านมีรสชาติโยเกิร์ตให้เลือกทั้งหมด 4 แบบครับ แต่ละรสใช้นมวัวอังกฤษที่ไขมันต่ำทั้งหมดเลยครับ โดยนำมาใส่กลิ่นเพิ่มเติมครับ
1) Natural 
2) Strawberry
3) Vanilla
4) Chocolate

เลือก topping - ทางร้านมี topping ให้เลือกมากกว่า 20 แบบทั้งผลไม้ ช็อกโกแลต ขนมต่างๆ โดยราคาก็จะแตกต่างกันไป เราก็สามารถเลือกได้ตามใจชอบครับ

Vanilla Frozen Yogurt with Marshmallow 
- ถ้วยนี้เป็นของผมเองครับ ผมเลือกสั่งโยเกิร์ตแบบวานิลลาพร้อมเพิ่ม topping เป็นมารชเมโลวและสนีคเกอร์ รสชาติของโยเกิร์ตนุ่มอร่อยมากครับหอมกลิ่นวานิลลา ผมเองที่เป็นคนไม่ชอบทานโยเกิร์ตเท่าไรทานแล้วยังรู้สึกว่ามันอร่อยใช้ได้เลยครับ ส่วนท็อปปิ้งที่ผมใส่เพิ่มมาทางร้านก็ตักมาให้ล้นทะลักและอร่อยเช่นกันครับ (4/5)

Natural Frozen Yogurt with Banana
- ถ้วยนี้เป็นโยเกิร์ตรสออริจินัล เพิ่ม topping มาเป็นกล้วยชิ้นใหญ่ๆเต็มๆ ผมได้ลองชิมไอศครีมโยเกิร์ตรสนี้แล้วก็ถือว่าอร่อยใช้ได้เลยทีเดียวครับ หอมกลิ่นนมแถมยังเนื้อนวลและอร่อยครับ (4/5)

ทางร้านมีโปรกับลูกค้า Samsung Galaxy ด้วยการซื้อ 1 ถ้วย (Small size) ถ้วยที่ 2 ลด 50% ครับ ลูกค้าที่ใช้ Samsung Galaxy ก็อย่าลืมมาใช้สิทธิ์นี้นะครับคุ้มสุดๆไปเลยครับ